RO Jurnalul Oficial al Uniunii Europene L 172/1

REGULAMENTUL (UE) 2016/1015 AL COMISIEI

din 17 iunie 2016

de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri de 1-naftilacetamidă, acid 1-naftilacetic, cloridazon, fluazifop-P, fuberidazol, mepiquat și tralkoxidim din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a) și articolul 49 alineatul (2),

întrucât:

(1) Limitele maxime de reziduuri (LMR-uri) pentru 1-naftilacetamidă, acid 1-naftilacetic, cloridazon, fluazifop-P, fuberidazol, mepiquat și tralkoxidim au fost stabilite în partea A din anexa III la Regulamentul (CE) nr. 396/2005.

(2) Pentru 1-naftilacetamidă și acid 1-naftilacetic, Autoritatea Europeană pentru Siguranța Alimentară (denumită în continuare „autoritatea”) a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (2). Autoritatea a propus modificarea definiției reziduurilor și a concluzionat că, în ceea ce privește LMR-urile pentru mere, pere, tomate și pătlăgele vinete, unele informații nu sunt disponibile și că este necesară o analiză suplimentară din partea responsabililor cu gestionarea riscurilor. Întrucât nu există riscuri pentru consumatori, LMR-urile pentru produsele respective ar trebui stabilite în anexa II la Regulamentul (CE) nr. 396/2005, la nivelul actual sau la nivelul identificat de autoritate. Aceste LMR-uri vor fi revizuite; revizuirea va ține seama de informațiile disponibile în termen de doi ani de la data publicării prezentului regulament. Autoritatea a concluzionat că, în ceea ce privește LMR-urile pentru portocale, lămâi, mandarine, cireșe, piersici, prune, struguri, căpșuni, zmeură, măsline de masă, kiwi, cartofi, ardei, castraveți, dovlecei, pepeni galbeni, pepeni verzi, spanac, fasole (proaspătă, păstăi), fasole (proaspătă, boabe), mazăre (proaspătă, păstăi), mazăre (proaspătă, boabe), sparanghel, țelină, anghinare, fasole (uscată), rădăcini de cicoare, nu sunt disponibile niciun fel de informații și că este necesară o analiză suplimentară din partea responsabililor cu gestionarea riscurilor. LMR-urile pentru aceste produse ar trebui stabilite la limita specifică de determinare.

(3) Pentru cloridazon, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (3). Autoritatea a propus modificarea definiției reziduurilor. Autoritatea a recomandat reducerea LMR pentru rădăcina de sfeclă de zahăr. Pentru alte produse a recomandat menținerea LMR-urilor existente. Autoritatea a concluzionat că, în ceea ce privește LMR-urile pentru fetică, salată, scarolă, creson, Barbarea verna, rucolă, muștar vânăt, iarbă-grasă, sparanghel, cardon, țelină, fenicul, anghinare, praz, rubarbă, infuzii de plante aromatice (uscate, flori), infuzii de plante aromatice (uscate, frunze), condimente (scoarță), condimente (muguri) și condimente (stigmate de flori), nu sunt disponibile niciun fel de informații și că este necesară o analiză suplimentară din partea responsabililor cu gestionarea riscurilor. Autoritatea a indicat că se preconizează o posibilă acumulare de reziduuri de cloridazon în anumite culturi incluse într-un sistem de rotație, a calculat LMR-urile pentru produsele vizate, care iau în considerare această posibilă acumulare după diferitele intervale dintre aplicarea substanței și semănare, lăsând la latitudinea responsabililor cu gestionarea riscurilor să aleagă opțiunea necesară. Pentru produsele vizate, pentru care nu trebuie utilizată substanța activă, reziduurile apar in mod inevitabil in cazul solurilor in care substanța activă a fost utilizată anterior pentru alte culturi. Deoarece nu există niciun risc pentru consumatori, ar trebui stabilite LMR-uri pentru produsele vizate în anexa II la Regulamentul (CE) nr. 396/2005, la nivelul identificat de autoritate. Autoritatea a concluzionat că, în ceea ce privește LMR-urile pentru sfeclă, hrean, usturoi, ceapă, ceapă eșalotă, frunze și tulpini de brasicacee, spanac, frunze de sfeclă (sfeclă de pețiol), plante aromatice, mușchi, grăsime, ficat și rinichi de porcine, mușchi, grăsime, ficat și rinichi de bovine, mușchi, grăsime, ficat și rinichi de ovine, mușchi, grăsime, ficat și rinichi de caprine, lapte de bovine, ovine și caprine, anumite informații nu sunt disponibile și este necesară o analiză suplimentară din partea responsabililor cu gestionarea riscurilor. Întrucât nu există niciun risc pentru consumatori, LMR-urile pentru produsele respective ar trebui stabilite în anexa II la Regulamentul (CE) nr. 396/2005, la nivelul actual sau la nivelul identificat de autoritate. Aceste LMR-uri vor fi revizuite; revizuirea va ține seama de informațiile disponibile în termen de doi ani de la data publicării prezentului regulament.

(4) Pentru fluazifop-P, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (4). Autoritatea a propus modificarea definiției reziduurilor. Autoritatea a recomandat reducerea LMR-urilor pentru grepfrut, portocale, lămâi, lămâi verzi „lime”, mandarine, migdale, nuci de Brazilia, caju, castane, alune, nuci de macadamia, nuci de Pecan, semințe de pin dulce, fistic, nuci, mere, pere, gutui, caise, cireșe, piersici, prune, struguri de masă și de vin, fructe de rug, alte bace și fructe mici, smochine, măsline de masă, kumquat, kiwi, banane, ananas, igname, usturoi, ceapă eșalotă, castraveți, castraveți cornișon, salată verde și alte plante de salată, spanac, iarbă-grasă, frunze de sfeclă, andive, plante aromatice, sparanghel, țelină, fenicul, mazăre uscată, semințe de floarea soarelui, semințe de rapiță, semințe de muștar, limba-mielului, camelină, măsline pentru ulei și rădăcini de cicoare. Pentru alte produse, autoritatea a recomandat mărirea sau menținerea LMR-urilor existente. Autoritatea a identificat un risc pentru consumatori în ceea ce privește LMR-urile pentru tomate, ardei, varză cu căpățână și fasole proaspătă boabe. Prin urmare, este necesară reducerea LMR-urilor respective. Autoritatea a concluzionat că, în ceea ce privește LMR-urile pentru căpșuni, morcovi, infuzii de plante aromatice (flori, frunze și rădăcini uscate), hamei, condimente (semințe, fructe și bace, rădăcini și rizom), mușchi, grăsime, ficat și rinichi de porcine, mușchi, grăsime, ficat și rinichi de bovine, mușchi, grăsime, ficat și rinichi de ovine, mușchi, grăsime, ficat și rinichi de caprine, mușchi, grăsime și ficat de pasăre, lapte de bovine, ovine și caprine și ouă de păsări, anumite informații nu sunt disponibile și că este necesară o analiză suplimentară din partea responsabililor cu gestionarea riscurilor. Întrucât nu există niciun risc pentru consumatori, LMR-urile pentru produsele respective ar trebui stabilite în anexa II la Regulamentul (CE) nr. 396/2005, la nivelul actual sau la nivelul identificat de autoritate. Aceste LMR-uri vor fi revizuite; revizuirea va ține seama de informațiile disponibile în termen de doi ani de la data publicării prezentului regulament. Autoritatea a concluzionat că, în ceea ce privește LMR-urile pentru ceapa de primăvară, praz și semințe de bumbac, nu există informații disponibile și că este necesară o analiză suplimentară din partea responsabililor cu gestionarea riscurilor. LMR-urile pentru aceste produse ar trebui stabilite la limita specifică de determinare.

(5) Pentru fuberidazol, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (5). Autoritatea a recomandat reducerea LMR-urilor pentru orz, ovăz, secară și grâu.

(6) Pentru mepiquat, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (6). Autoritatea a propus modificarea definiției reziduurilor și a recomandat mărirea sau menținerea LMR-urilor existente pentru mai multe produse. Autoritatea a concluzionat că, în ceea ce privește LMR pentru semințe de rapiță, unele informații nu sunt disponibile și că este necesară o analiză suplimentară din partea responsabililor cu gestionarea riscurilor. Deoarece nu există niciun risc pentru consumatori, LMR-ul pentru acest produs ar trebui stabilită în anexa II la Regulamentul (CE) nr. 396/2005, la nivelul existent sau la nivelul identificat de autoritate. Aceste LMR-uri vor fi revizuite; revizuirea va ține seama de informațiile disponibile în termen de doi ani de la data publicării prezentului regulament. Autoritatea a concluzionat că, în ceea ce privește LMR-urile pentru semințele de in și pentru semințele de floarea soarelui, nu există informații disponibile și că este necesară o analiză suplimentară din partea responsabililor cu gestionarea riscurilor. LMR-urile pentru aceste produse ar trebui stabilite la limita specifică de determinare.

(7) Pentru tralkoxidim, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (7). Autoritatea a propus modificarea definiției reziduurilor și a concluzionat că, în ceea ce privește LMR-urile pentru boabele de secară și pentru boabele de grâu, unele informații nu sunt disponibile și că este necesară o analiză suplimentară din partea responsabililor cu gestionarea riscurilor. Întrucât nu există niciun risc pentru consumatori, LMR-urile pentru produsele respective ar trebui stabilite în anexa II la Regulamentul (CE) nr. 396/2005, la nivelul actual sau la nivelul identificat de autoritate. Aceste LMR-uri vor fi revizuite; revizuirea va ține seama de informațiile disponibile în termen de doi ani de la data publicării prezentului regulament.

(8) În ceea ce privește produsele pe care utilizarea produsului de protecție a plantelor în cauză nu este autorizată și pentru care nu există toleranțe la import sau limite maxime de reziduuri conform Codex Alimentarius (CXL-uri), LMR-urile ar trebui să fie stabilite la limita specifică de determinare sau ar trebui să se aplice LMR implicită, astfel cum se prevede la articolul 18 alineatul (1) litera (b) din Regulamentul (CE) nr. 396/2005.

(9) Comisia a consultat laboratoarele de referință din Uniunea Europeană pentru reziduurile de pesticide cu privire la necesitatea de a adapta anumite limite de determinare. În privința mai multor substanțe, laboratoarele menționate au concluzionat că, pentru anumite produse de bază, dezvoltarea tehnică necesită stabilirea unor limite specifice de determinare.

(10) Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.

(11) Partenerii comerciali ai Uniunii au fost consultați cu privire la noile LMR-uri prin intermediul Organizației Mondiale a Comerțului, iar observațiile lor au fost luate în considerare.

(12) Prin urmare, Regulamentul (CE) nr. 396/2005 ar trebui modificat în consecință.

(13) Pentru a permite comercializarea, prelucrarea și consumul produselor în condiții normale, prezentul regulament ar trebui să prevadă o măsură tranzitorie pentru produsele care au fost produse înainte de modificarea LMR-urilor și în cazul cărora, potrivit informațiilor disponibile, se menține un nivel ridicat al protecției consumatorilor. Întrucât nu poate fi exclus un risc pentru consumatori dacă se menține actuala LMR, valoarea pentru fluazifop-P de 0,01 mg/kg pentru ardei ar trebui să se aplice tuturor produselor de la data aplicării prezentului regulament.

(14) Înainte ca LMR-urile modificate să devină aplicabile, ar trebui acordată o perioadă rezonabilă pentru a permite statelor membre, țărilor terțe și operatorilor din industria alimentară să se pregătească pentru îndeplinirea noilor cerințe care vor rezulta din modificarea LMR-urilor.

(15) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1

Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

În ceea ce privește substanțele 1-naftilacetamidă, acid 1-naftilacetic, cloridazon, fuberidazol, mepiquat și tralkoxidim din și de pe toate produsele, Regulamentul (CE) nr. 396/2005, astfel cum era formulat înainte de a fi modificat prin prezentul regulament, continuă să se aplice produselor care au fost produse înainte de 19 ianuarie 2017.

În ceea ce privește substanța fluazifop-P din și de pe toate produsele, cu excepția ardeilor, Regulamentul (CE) nr. 396/2005, astfel cum era formulat înainte de a fi modificat prin prezentul regulament, continuă să se aplice produselor care au fost produse înainte de 19 ianuarie 2017.

Articolul 3

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Se aplică de la 19 ianuarie 2017.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 17 iunie 2016. Pentru Comisie Președintele Jean-Claude JUNCKER

(1) JO L 70, 16.3.2005, p. 1.

(2) Autoritatea Europeană pentru Siguranța Alimentară; Review of the existing maximum residue levels (MRLs) for 1-naphthylacetamide and 1-naphthylacetic acid according to Article 12 of Regulation (EC) No 396/2005 [„Reexaminarea limitelor maxime de reziduuri (LMR) existente pentru 1-naftilacetamidă și acid 1-naftilacetic, în conformitate cu articolul 12 din Regulamentul (CE) nr. 396/2005”]. EFSA Journal 2015; 13(8):4213.

(3) Autoritatea Europeană pentru Siguranța Alimentară; Review of the existing maximum residue levels (MRLs) for chloridazon according to Article 12 of Regulation (EC) No 396/2005 [„Revizuirea limitelor maxime de reziduuri (LMR) existente pentru cloridazon, în conformitate cu articolul 12 din Regulamentul (CE) nr. 396/2005”]. EFSA Journal 2015; 13(9):4226.

(4) Autoritatea Europeană pentru Siguranța Alimentară; Review of the existing maximum residue levels (MRLs) for fluazifop-P according to Article 12 of Regulation (EC) No 396/2005 [„Revizuirea limitelor maxime de reziduuri (LMR) existente pentru fluazifop-P, în conformitate cu articolul 12 din Regulamentul (CE) nr. 396/2005”]. EFSA Journal 2015; 13(9):4228.

(5) Autoritatea Europeană pentru Siguranța Alimentară; Review of the existing maximum residue levels (MRLs) for fuberidazol according to Article 12 of Regulation (EC) No 396/2005 [„Revizuirea limitelor maxime de reziduuri (LMR) existente pentru fuberidazol, în conformitate cu articolul 12 din Regulamentul (CE) nr. 396/2005”]. EFSA Journal 2015; 13(9):4220.

(6) Autoritatea Europeană pentru Siguranța Alimentară; Review of the existing maximum residue levels (MRLs) for mepiquat according to Article 12 of Regulation (EC) No 396/2005 [„Revizuirea limitelor maxime de reziduuri (LMR) existente pentru mepiquat, în conformitate cu articolul 12 din Regulamentul (CE) nr. 396/2005”]. EFSA Journal 2015; 13(8):4214.

(7) Autoritatea Europeană pentru Siguranța Alimentară; Review of the existing maximum residue levels (MRLs) for tralkoxydim according to Article 12 of Regulation (EC) No 396/2005 [„Revizuirea limitelor maxime de reziduuri (LMR) existente pentru tralkoxidim, în conformitate cu articolul 12 din Regulamentul (CE) nr. 396/2005”]. EFSA Journal 2015; 13(9):4227.